b"\n_START_ARTICLE_\nAq\xc3\xbcicultura\n_START_SECTION_\nHist\xc3\xb2ria\n_START_PARAGRAPH_\nL'aq\xc3\xbcicultura s'inici\xc3\xa0 a la Xina cap al 2500 aC. Quan pujaven les aig\xc3\xbces despr\xc3\xa9s de les inundacions dels rius, alguns peixos (principalment carpes) quedaven atrapats en llacs i els primers aq\xc3\xbcicultors els alimentaven (amb residus del conreu del cuc de la seda) per a menjar-se'ls quan havien crescut prou. A les illes Hawaii els polinesis tamb\xc3\xa9 conreaven peixos construint embassaments a l'efecte. Els japonesos des de molt antic cultivaven algues i els antics romans tamb\xc3\xa9 criaven peixos en basses, pr\xc3\xa0ctica que tamb\xc3\xa9 imitaren els monestirs cristians de l'Europa Central.. Les millores en el transport a partir del segle XIX van fer que el preu del productes de la pesca baixessin i disminu\xc3\xads l'aq\xc3\xbcicultura.\n_START_SECTION_\nImport\xc3\xa0ncia mundial\n_START_PARAGRAPH_\nUnes 430 (el 97%) de les esp\xc3\xa8cies cultivades l'any 2007 van ser adaptades a l'aq\xc3\xbcicultura durant el segle XIX i de mitjana es triga una d\xc3\xa8cada per a fer-ho en cada esp\xc3\xa8cie._NEWLINE_L'estancament de les zones pesqueres del m\xc3\xb3n i la sobreexplotaci\xc3\xb3 de les esp\xc3\xa8cies marines m\xc3\xa9s consumides, tot aix\xc3\xb2 combinat amb un augment de la demanda mundial per aquest tipus d'aliment ric en prote\xc3\xafna d'alt valor biol\xc3\xb2gic proporciona un impuls addicional a la pr\xc3\xa0ctica de l'aq\xc3\xbcicultura. Tamb\xc3\xa9 en el cas de les algues el consum s'ha incrementat per influ\xc3\xa8ncia a occident de les cuines asi\xc3\xa0tiques.\n_START_SECTION_\nProducci\xc3\xb3 mundial\n_START_PARAGRAPH_\nEl 2004, la producci\xc3\xb3 mundial de pesca va ser de 140.5\xc2\xa0milions de tones de les quals l'aq\xc3\xbcicultura hi contribu\xc3\xad amb 45.5\xc2\xa0milions de tones (un 32% del total). El creixement de l'aq\xc3\xbcicultura ha estat molt gran avaluat en un 8% cada any en els darrers 30 anys de manera que l'any 2009 arrib\xc3\xa0 al 50% del peix consumit en el m\xc3\xb3n."